VEGA præsenterer
**Benjamin Hav antænder igen poesibatteriet til ekstrakoncert**
Den 16. oktober står den eminente rapper klar til at blæse dig bagover med sprudlende hits fra sine to soloalbum til ekstrakoncert i Store VEGA.

Den karismatiske musiker og ene halvdel af den succesfulde rapduo, Benal, udgav i starten af året hele to studiealbum på blot en uge. Først kom Spice up your Life. Den svære toer fik titlen Dit Syge Dyr, og er skabt i samarbejde med producere som Hedegaard, Nonsens og Emil Kruse. Om udgivelsen fortæller Benjamin Hav:
“Jeg synes at opmærksomheden omkring mig er falmet, og derfor har jeg valgt at udgive et til album allerede i dag. Jeg vil gerne have din kærlighed, din øjenkontakt og dine penge, men hvis jeg kun kan vælge en af de tre bliver det dine penge. Med din øjenkontakt på en tæt andenplads.”

På debutalbummet Spice up your Life kommer lytteren med på en forunderlig rejse gennem et sanseligt og kringlet tekstunivers. Rapperen har skabt et farverigt og eventyrlystent lydbillede, hvor elementer af countryrap, R&B, westernguitarer og vocoder væves ind i skarpe melodier. Soundvenue storroste albummet og skrev:

”Benjamin Havs flow og tekstunivers er så spidsfindigt, at man altid kan finde nye nuancer af det afbildede forhold, når man vender tilbage til ‘Spice Up Your Life’ for endnu en gennemlytning. Det er et berigende, levende og konstant engagerende værk.”

Med en gennemtrængende personlighed og et vanvittigt flow har musikeren markeret sig som en af de bedste rappere i Danmark, og Benal har gået sejrsgang med deres unikke sammensmeltning af Albert Wanschers bankende technobeats og Benjamins Havs særegne, idiosynkratiske tekstunivers.
 **Fakta om koncerten**:
Benjamin Hav (DK)
Fredag d. 16. oktober kl. 20.00
Store VEGA, Enghavevej 40, 1674 København V
Billetpris: 280 kr. + gebyr
Billetsalget starter starter i dag via vega.dk og Ticketmaster.